
משרד המשפטים
הממונה על העמדת מידע לציבור

	ירושלים, י"ב ניסן, תשע"ח 

	28 מרץ , 2018

	בתשובתך נא ציין:

	תיק מס' 369/17


לכבוד










אדון נכבד, 

הנדון: בקשה לפי חוק חופש המידע, התשנ"ח-1998
(סימוכין: פנייתך מיום 27/12/2017)
בפנייתך שבסימוכין ביקשת לקבל מידע בדבר מספר תיקי הפרקליטות שנפתחו בגין עבירת החזקת נשק ללא רישיון - היינו עבירה לפי סעיף 144(א) לחוק העונשין, תשל"ז-1977 (להלן: "סעיף העבירה המבוקש"), בין השנים 2015 - 2017 (להלן: "התקופה המבוקשת"); מספר כתבי האישום שהוגשו בסעיף העבירה המבוקש, בתקופה המבוקשת; פילוח הנתונים לפי מגזר, והיחס בין שיעור האוכלוסייה הלא-יהודית ובין מספר התיקים שנפתחים נגד אוכלוסייה זו (מתוך כלל התיקים).

לאחר בירור בקשתך, הריני להשיבך כדלקמן:

1. מבדיקה שנערכה במערכת הממוחשבת של פרקליטות המדינה, נמצא כי בתקופה המבוקשת נפתחו 2282 תיקי פרקליטות, אשר במסגרתם יוחס חשד בסעיף העבירה המבוקש.
2. מבדיקה שנערכה במערכת הממוחשבת של פרקליטות המדינה, נמצא כי בתקופה המבוקשת הוגשו 728 כתבי אישום, שכללו את סעיף העבירה המבוקש.
3. אשר לבקשתך להפקת הנתונים בפילוח לפי מגזר, הרינו להשיבך כי מטבע הדברים, תיקי הפרקליטות אינם מסווגים לפי דתו של מגיש התלונה, וממילא, לפרקליטות המדינה אין אפשרות להפיק מהמערכת הממוחשבת שלה את הנתונים בפילוח זה. 
לשם הפקת המידע יש צורך לעיין ולבדוק את התיקים באופן ידני. לנוכח מספר התיקים המפורט לעיל, הרי שמדובר פעולה שתצריך הקצאת משאבים בלתי סבירה. לאור זאת, חלק זה בבקשה נדחה, בהתאם לסעיף 8(1) לחוק חופש המידע, תשנ"ח-1998.


הנני להודיעך, כי לפי סעיף 17 לחוק, יש בידך לעתור כנגד החלטה זו לבית המשפט לעניינים מנהליים בירושלים. 
                                                                                                                    בכבוד רב,


מיטל כץ, עו"ד

הממונה על העמדת מידע לציבור

